O nouă ediție a Bursei Generale a Locurilor de Muncă

@ Angajatorii au oferit pentru ilfoveni aproape 500 de locuri de muncă disponibile

Instituția Prefectului - Județul Ilfov a fost gazdă, săptămâna trecută, a Bursei Generale a Locurilor de Muncă, organizată de Agenția Județeană pentru Ocupare și Formare Profesională Ilfov, eveniment la care au participat zeci de angajatori care au oferit aproape 500 de locuri de muncă.

Carmen ISTRATE

Așadar, de la primele ore ale dimineții de vineri, 12 mai,, la intrarea în instituție s-a format coadă, locurile de muncă oferite pentru această ediție de Bursă fiind variate. Pentru cei aflați în căutarea unui loc de muncă au fost disponibile peste 400 de joburi necesitând studii medii și circa 40 pentru studii superioare. Angajatorii au căutat administrator rețea de calculatoare, asistent farmacie și farmaciști, ingineri industrie alimentară, medici veterinari, agenți comerciali și agenți pentru curățenie, agenți de securitate sau pentru vânzări, bucătari, casieri, contabili, electricieni, electromecanici, femei de serviciu, gestionari, infirmiere, muncitori necalificați pentru ambalarea de produse sau montare de piese, șoferi, stivuitoriști etc. Printre angajatori s-au aflat societăți cunoscute, precum Alka Trading Co SRL, Dr. Max România, Flanco Retail, Montecristo Retail Ro, Ocean Fish SRL, 3R Green SRL, Rădăcini Auto Moto, Superbet Betting & Gaming, Tuborg, Vel Pitar etc.

Pentru identificarea mai ușoară a unui loc de muncă corespunzător, ca de fiecare dată, AJOFM Ilfov a organizat puncte de informare și consiliere, unde personalul Agenției a oferit toate detaliile solicitate de cei interesați. De asemenea, a existat și o zonă cu informații despre cursurile de calificare, recalificare, perfecționare sau specializare care se pot organiza la nivel de AJOFM, evident, tot pentru a veni în sprijinul celor care se află în căutarea unui loc de muncă, și care se pot pregăti astfel pentru actualele cerințe ale pieței forței de muncă, aflată într-o dinamică permanentă.

Atelier de lucru pentru absolvenți

Pentru elevii din anii terminali ai liceelor ilfovene a fost organizat un atelier de lucru, unde cei care urmează să intre curând în câmpul muncii au învățat tehnici corecte de căutare a unui loc de muncă, precum conceperea unui CV european, a unei scrisori de intenție sau cum să se prezinte la un interviu pentru angajare.

Tot aici, elevii au primi informații importante în legătură cu facilitățile de care pot beneficia, la momentul absolvirii liceului, dacă se înscriu în termen de 60 de zile, în baza de date a AJOFM. Dar și despre alte beneficii pe care le pot obține atunci când își găsesc un loc de muncă, precum primele de mobilitate, prima de activare sau prima de relocare.

La eveniment au fost prezenți și reprezentanți ai Agenției Naționale Împotriva Traficului de Persoane, care au transmis celor aflați în căutarea unui loc de muncă o serie de recomandări pentru evitarea situaţiilor de trafic de persoane în vederea exploatării prin muncă, dar și 20 de deținuți de la Penitenciarul Jilava, aflați în perioada de finalizare a detenției și care au dorit să se intereseze de posibile locuri de muncă pe care le-ar putea accesa când vor termina de executat pedepsele privative de libertate.

Un alt stand special a fost, de asemenea, cel dedicat persoanelor de cetățenie ucraineană, broșurile informative dedicate acestora fiind traduse special pentru a facilita comunicarea. De altfel, în baza de date a AJOFM Ilfov figurează înscrise 111 persoane din Ucraina, aflate în căutare de serviciu.

Sau standul EURES, unde cei interesați de un loc de muncă în Aria Economică Europeană au avut acces la oferta actualizată.

Creșterea gradului de ocupare

”Și la această ediție a Bursei Generale a Locurilor de Muncă obiectivul nostru a fost acela de a crește gradul de ocupare a absolvenților, șomerilor, persoanelor aflate în căutarea unui loc de muncă, prin întâlnirea directă a cererii cu oferta de locuri de muncă, în condiții de concurență loială, de tranparență. Agenții economici participanți au avut posibilitatea de a-și recruta direct viitorii angajați, fără intermediari, în funcție de cerințele pe care respectivul loc de muncă le solicită”, ne-a declarat directorul executiv al AJOFM Ilfov, Georgiana Țigănașu.

”Bursa Locurilor de Muncă reprezintă o oportunitate pentru toți solicitanții de locuri de muncă interesați de a cunoaște mai bine piața muncii, de a găsi efectiv un job conform pregătirii lor profesionale sau, în ultimă instanță, de a se reorienta profesional spre ocupații cu mai mari posibilități de angajare pe termen mediu și lung”, a completat, la rândul său, Iulian Gavrilescu.